༢༠༡༣ལོའི་བོད་རང་སྐྱོང་ལྗོངས་སྤྱིར་བཏང་འབྲིང་རིམ་ཆེད་ལས་༼མཐོ་འབྲིང་༽

སློབ་གྲྭར་སློབ་མ་བསྡུ་བའི་གཅིག་འགྱུར་རྒྱུགས་ཤོག

བོད་ཡིག

དང་པོ། རྨང་གཞིའི་ཤེས་བྱའི་སྐོར།

གཅིག གདམ་གསེས་དྲི་གཞི། ༼སྐར་༡༠྾༡=༡༠༽

༼གཤམ་དུ་བཀོད་པའི་དྲིས་ལན་གསུམ་ལས་ཡང་དག་པའི་ལན་གཅིག་ཡོད་པ་དེ་འདེམས་དགོས༽

༡༽བོད་ཡིག་གསར་བཟོ་བྱས་པའི་ཕྱག་རྗེས་ལ་གཟེངས་བསྟོད་པའི་ཆེད་དུ་ཐོན་མི་ལ་བོད་ཕྲུག་མཛངས་མི་རིམ་བྱོན་བདུན་གྱི་( )ཞེས་པའི་མཚན་སྙན་གནང་ཡོད།

**ཀ** གསུམ་པ། **ཁ** བཞི་པ། **ག** དང་པོ།

༢༽ཡང་འཇུག་”ས་“ནི་རྗེས་འཇུག་( )གསུམ་གྱི་རྗེས་སུ་འཇུག

**ཀ** ག་ང་བ། **ཁ**  ར་ལ་ས། **ག** ར་ལ་ས།

༣༽“རྗོད་བྱེད་དེ། བརྗོད་བྱའི་དོན་གསལ་བར་བྱེད་པའི་ཚིག་གོ་“ཞེས་པའི་“དེ་“སྒྲ་དེ་ལྷག་བཅས་ཀྱི་ནང་གསེས་( )ཡིན།

ཀ དམ་བཅའ་བའི་ལྷག་བཅས། ཁ གཞན་འདྲེན་ལྷག་བཅས། ག མཚམས་སྦྱོར་ལྷག་བཅས།

༤༽ཀ་ར་བུ་རམ་སྦྲང་རྩི་དང་། ། བདུད་བརྩིའི་རོ་བཞིན་མྱོང་གིན་དུ། །

ཇེ་ལེགས་ཇེ་བཟང་ཤེས་བྱ་ལ། །དཀའ་བ་སྤྱོད་པ་དོན་དང་ལྡན། །ཞེས་པ་འདི་ནི་( )ཡིན།

**ཀ** རྨད་བྱུང་གི་དཔེ། **ཁ**  དངོས་དཔེ། **ག**  མང་བའི་དཔེ།

༥༽གཤམ་གྱི་མངོན་བརྗོད་ཀྱི་མིང་འབྲི་ཚུལ་ཡང་དག་པའི་ཚན་པ་ནི་( )ཡིན།

**ཀ**  ས་འཛིན།—ས་གཞི། ཉལ་འགྲོ།—ཆུ་བོ། འདྲེན་བྱེད།—མིག

**ཁ** སྤྲིན་ཀྱི་བཅུད།—ཆར་པ། ཆུ་འཛིན།—སྤྲིན་པ། ལྷ་ལམ།—ནམ་མཁའ།

**ག** རྐང་འཐུང་།—ལྗོན་ཤིང་། རི་བོང་འཛིན།—ཟླ་བ། རྒྱུ་སྐར་རྒྱལ་པོ།—སྐར་མ།

༦༽“རྒྱ་གར་གྱི་གང་གའི་ལྷ་མོས་རྐང་གདུབ་གྱོན་པ་ནས། ཨ་མདོའི་རྨ་རྒྱལ་སྤོམ་རས་ཕྱིང་ཞྭ། རྒྱ་ནག་གི་ཀོན་ཡིན་ཕུ་སཱས་བེར་སྔོན་གྱོན་པའི་བར་ཞིབ་ཏུ་ལྟོས་དང་། “ཞེས་པའི་བསྒྲུབ་བྱ་དང་སྒྲུབ་ཐབས་དབྱེ་ཚུལ་ཡང་དག་པ་ནི་( )ཡིན།

**ཀ** བོད་མིའི་གཤིས་རྒྱུད། ལུང་འདྲེན་པ། **ཁ** རྒྱ་གར་གྱི་གྱོན་ཆས། རིགས་འདེད། **ག** ཡུལ་མིའི་ཆས་གོས། དཔེར་བཀོད་པ།

༧༽«ས་སྐྱ་ལེགས་བཤད་»ཀྱི་ནང་དུ། མང་པོ་གཅིག་ཏུ་བློ་མཐུན་ན། །ཉམས་ཆུང་གིས་ཀྱང་དོན་ཆེན་འགྲུབ། །ཅེས་མཐུན་སྒྲིལ་གྱི་སྟོབས་ཤུགས་སྟོན་པའི་དཔེ་ལ་( )ཞེས་པ་དེ་བཀོད་ཡོད།

**ཀ** གྲོག་མཁར་དང་ནི་སྦྲང་རྩི་ལྟར། །རིང་པོར་མི་ཐོགས་མཁས་པར་འགྱུར། །

**ཁ** སྲོག་ཆགས་གྲོག་མའི་ཚོགས་འདུས་པས། །སེང་གེའི་ཕྲུ་གུ་བསད་ཅེས་གྲགས། །

**ག** ཆུ་མིག་རང་ཉིད་མ་སྐམ་ན། །ས་ཡིས་མནན་པས་ག་ལ་ཐུབ། །

༨༽སྤྱི་སྒྲའི་ཕྲད་ལས་དཔེ་དོན་མཚམས་སྦྱོར་བ་ལ་འཇུག་པའི་ཕྲད་ནི་( )ཡིན།

**ཀ** ཅི། **ཁ** ཇི། **ག** སུ།

༩༽ཏུན་ཧོང་དུ་ད་ལྟའང་བྲག་ཕུག་༤༩༢དང་། ལྡེབས་རིས་སྨི་གྲུ་བཞི་མ་བཞི་ཁྲི་ལྔ་སྟོང་ལྷག་དང་ལྷ་སྐུ་ཉིས་སྟོང་ལྷག་ཙམ་མཆིས་ཞེས་པར་( )གསལ་བཤད་བྱེད་ཐབས་སྤྱད་ཡོད།

**ཀ**  གྲངས་ཀ་འགོད་པའི། **ཁ** ལུང་འདྲེན་པའི། **ག** དཔེ་འགོད་པའི།

༡༠༽ཚིག་རྒྱན་གསལ་བྱེད་ཀྱི་མིང་གི་ཁོངས་སུ་གཏོགས་པའི་སྡེ་ནི་( )ཡིན།

**ཀ**  སྤྱི་ལེ། ལེ་དབར། འདོམ་པ། བྲེ། **ཁ** ལྷབ་ལྷུབ། ཤིན་ཏུ། ལམ་ལམ། འུ་རུ་རུ།

**ག** ཆེ་ཆུང་། བཟང་ངན། རིང་ཐུང་། མཐོ་དམའ།

གཉིས། འགྲིག་མིན་བརྡར་ཤ་གཅོད་རྒྱུ། ༼སྐར་༦྾༠‚༥=༣༽

༼གལ་ཏེ་ཚང་མར་རྟགས་གཅིག་མཚུངས་བཀོད་ཚར་སྐར་མི་སྤྲོད༽

༡༡༽བོད་ཡིག་གི་ཡིག་གཟུགས་སྦལ་ནག་ན་ཁར་བགྲད་འདྲ་ཟེར་བ་དེ་ཐོན་མི་རང་གི་ཕྱག་རྒྱུན་ཡིན་པར་གྲགས་སོ།( )

༡༢༽འོ་སྐོལ་དང་པོ་སློབ་ཁྲིད་ཉན་ཙ་ན། གཉིད་དང་རྨུགས་་པར་སོང་བའམ། ཤེས་པ་གཞན་དུ་ཡེངས་པ་ནི་སྣོད་དྲི་མ་ཅན་ཡིན།( )

༡༣༽«བདག་གི་གཞོན་ནུའི་ལོ་རབས་»ཞེས་པ་ནི་«མི་ལ་རས་པའི་རྣམ་མགུར་»ལས་བདམས་པ་ཞིག་ཡིན་ཞིང་། དེའི་རྩོམ་པ་པོ་ནི་མི་ལ་ཤེས་རབ་རྒྱལ་མཚན་ཡིན།( )

༡༤༽«རྔ་ཆེན་རོལ་དབྱངས་»ཞེས་པའི་ནང་ཁྲང་པེ་རི་བོའི་རྒྱ་སྟག་དང་། ཞི་ཧྲོང་པན་ནའི་གླང་ཆེན་ནང་སོགས་རྩྭ་ཐང་གི་རྟ་རྒོད། གངས་སེང་དཀར་མོ་བཅས་ཀྱི་ངང་ཚུལ་བརྗོད་པ་ལ་བརྟེན་ནས་ཀྲུང་གོའི་གྲངས་ཉུང་མི་རིགས་ཀྱི་དུས་སྐབས་གསར་པའི་ནང་གི་འགྱུར་ལྡོག་མཚོན་ཡོད།( )

༡༥༽བོད་ཀྱི་ལྷ་མོའི་འཁྲབ་གཞུང་སྲོལ་གཏོད་མཁན་ནི་གཡུ་ཐོག་ཡོན་ཏན་མགོན་པོ་ཡིན།( )

༡༦༽“མི་བདག་བདག་ཏུ་རེ། ། བདག་པོ་སྒོ་ཁྱིར་འདོན་“ཞེས་པའི་གཏམ་དཔེའི་བསྟན་དོན་ནི་བདག་པོ་མིན་པ་དེས་བདག་པོ་བྱས་ཤིང་བདག་པོ་ངོ་མ་དེ་སྒོ་ཁྱིའི་ཚུལ་དུ་ཕྱིར་འདོན་པའི་དོན་ཡིན།( )

གསུམ། གཤམ་གསལ་གྲངས་རྣམས་འདྲེན་དགོས། ༼སྐར་༦྾༠‚༥=༣༽

༡༧༽སྡེ་སྣོད་གསུམ། བཅས་སོ།

༡༨༽མཁན་སློབ་ཆོས་གསུམ། ཡིན།

བཞི། མིང་དང་ཚིག་གི་འགྲེལ་པ་བྱ་རྒྱུ། ༼སྐར་༤྾༡=༤༽

༡༩༽གཤམ་གྱི་མིང་དང་ཚིག་ལ་འགྲེལ་པ་འབྲི་དགོས།

རྡོ་རྗེའི་སྤུན་མཆེད། གོར་མ་ཆག

སྐྱིད་དུ་ཕངས་པ། རློམ་སེམས།

ལྔ། གཤམ་གསལ་དྲི་བར་གཞིགས་ཏེ་ལན་འདེབས་དགོས། ༼སྐར་༡༠༽

༢༠༽སྤྱིར་ཇི་བཞིན་བརྗོད་པའི་རྩོམ་ཡིག་ལ་ཚང་དགོས་པའི་གྲུབ་ཆ་དྲུག་ཡོད་པ་གང་དག་ཡིན།། ༼སྐར་༣༽

༢༡༽བདག་སྒྲ་ཡར་གྱུར་བ་དང་ནི། ། ཆ་ལ་པ་ཉིད་སྦྱོར་བ་ལེགས། །ཞེས་པའི་དོན་གང་ཡིན། ། ༼སྐར་༢༽

༢༢༽གན་རྒྱའི་ཡི་གེ་འབྲི་སྐབས་ཚང་དགོས་པའི་གྲུབ་ཆ་བཞི་ཡོད་པ་གང་དག་ཡིན་ནམ།། ༼སྐར་༢༽

༢༣༽“མི་རིགས་རང་གི་སྐད་ཡིག་གི་ཞན་པའི་ཆ་གང་ཡོད་ཁྱད་གསོད་དང་རིམ་བཞིན་ལེགས་བཅོས་བཏང་སྟེ་ལེགས་ཐོག་ལེགས་བརྩེགས་བྱེད་དགོས་པ་ལས། ངའི་ཨ་མའི་ཕོར་པ་གཙང་མ་ཡིན་ཞེས་པའི་དཔེར་མི་སོང་བ་ཞིག་དགོས“རྟགས་འཁོད་པའི་དཔེ་ཡིད་དོན་ཅི་ཞིག་བསྟན་ནམ། ། ༼སྐར་༣༽

གཉིས་པ། ལྟ་ཀློག་དང་དབྱེ་ཞིབ་བྱ་རྒྱུ། ༼བསྡོམས་སྐར་༣༥༽

༢༤༽ལྟ་ཀློག་དབྱེ་ཞིབ་དང་པོ། ༼སྐར་༡༠༽

ཚེམས་དཀར་ཀུན་ད་གསར་པའི་ཕྲེང་བ་དང་། ། དཀྱུས་རིང་སྤྱན་ཟུང་གཡོ་བའི་ཨུདྤལ་བཞད། །

མཚར་སྡུག་རྫི་མ་སྡུག་པོའི་གེ་སར་ཅན། །ཁྱོད་ཞལ་མྱུར་དུ་མཇལ་བའི་སྐལ་བཟང་སྩོལ། །

ཀ༽དཔེར་བརྗོད་དེ་གཟུགས་ཅན་གྱི་རྒྱན་གང་ཡིན་ནམ།༼སྐར་༢༽

ཁ༽གཤམ་གསལ་གྱི་ཞེ་ཚིག་ལ་ཕལ་སྐད་རེ་བྲིས་དང་།

ཚེམས། སྤྱན། ཞལ། མཇལ།

ག༽དཔེར་བརྗོད་དེའི་ཚེག་བར་ཆ་ཡ་འཁེལ་སྟངས་ཇི་འདྲ་ཡིན་ནམ། ༼སྐར་༡༽

ང༽དཔེར་བརྗོད་དེའི་ཆ་ཤས་དང་ཆ་ཤས་ཅན་གང་ཡིན་པ་ངོས་འཛིན་དགོས། ༼སྐར་༢༽

ཅ༽དཔེ་ཅན་གང་ཞིག་དཔེ་གང་གི་གཟུགས་སུ་བཀོད་ཡོད་པ་གསལ་བཤད་བྱ་དགོས།༼སྐར་༣༽

༢༥༽ལྟ་ཀློག་དབྱེ་ཞིབ་གཉིས་པ། ༼སྐར་༢༥༽

… … བསམ་ཡུལ་ལས་འདས་པ་ཞིག་ལ་དགེ་རྒན་ཧན་མེར་ལགས་ཀྱིས་ང་ལ་གཟིགས་ནས་ངག་འཇམ་པོས་①“བུ་ཆུང་ཧྥུ་ལང་ཧྲེ། མགྱོགས་པོ་མར་སྡོད། ང་ཚོ་ལམ་གསེང་སློབ་ཚན་མགོ་འཛུགས་ཀྱི་ཡིན་པས། ད་ཁྱོད་མི་སྒུག“ཅེས་གསུངས་བྱུང་།

ངས་དེ་མུར་རྐུབ་སྟེགས་སྟེང་བསྡད་པ་ཡིན། སྐབས་དེར་ངའི་སེམས་པ་ཅུང་ཟད་ཞི་ལྷོད་དུ་བབ་པ་དང་། མིག་ལམ་དུ་ཡང་རྒྱུན་གཏན་དང་མི་འདྲ་བའི་རྣམ་པ་འདི་ལྟ་བུ་ཞིག་མཐོང་བྱུང་བ་སྟེ། དེ་རིང་ང་ཚོའི་②རྒན་ལགས་ཀྱིས་གཟབ་སྤྲོས་སྐུ་སྟོད་ལྗང་མདོག་དེ་མཆོད་འདུག་ཅིང་། མགུལ་ལ་ཀྲ་ཡེ་སུལ་ཅན་མ་ཞིག་དཀྲིས་པ་དང་། མཐའ་རྒྱན་ལ་ཕར་ཕྱིན་བརྒྱབ་པའི་དར་ཞྭ་ནག་པོ་དེ་བཞེས་འདུག གཟབ་མཆོར་དེ་ལྟ་བུ་ནི་སློབ་གསོའི་སྐོར་ཞིབ་པ་རྣམས་གཟིགས་སྐོར་ལ་ཕེབས་སྐབས་སམ་གཟེངས་བསྟོད་གནང་བའི་སྐབས་གཞི་ནས་མཆོད་ཀྱི་ཡོད། དེ་རིང་གི་སློབ་ཁང་དེ་ཡང་རྒྱུན་གཏན་དང་མི་འདྲ་བའི་སྒམ་ནན་གྱི་རྣམ་པ་ཞིག་གིས་ཁེངས་འདུག དེ་བས་ཡ་མཚན་ཆེ་བ་ཞིག་ལ། ནམ་རྒྱུན་སྡོད་མཁན་མེད་པའི་རྒྱབ་ངོས་ཀྱི་རྐུབ་སྟེགས་སྟོང་པ་དེ་རྣམས་ཀྱི་སྟེང་དུ་གྲོང་སྡེའི་མི་མང་དག་ཅིག་བསྡད་འདུག དེ་བཞིན་ད་དུང་སྡེ་དཔོན་ཟུར་པ་དང་། སྦྲག་པ་རྙིང་པ། དེ་མིན་མི་གཞན་འགའ་ཡང་འདུག་ཅིང་། ཁོང་ཚོའི་གདོང་ལས་སྐྱོ་སྣང་གི་རྣམ་འགྱུར་མངོན་པར་བྱེད། བགྲེས་སོང་ཧོ་ཟོས་རྒྱབ་ཤ་ཟད་པའི་དམའ་རིམ་སློབ་དེབ་ཅིག་བསྣམས་ཡོད་པ་དེ་ཁ་ཕྱེ་ནས་རང་གི་པུས་མོའི་ཐོག་བཞག་པ་དང་། དེའི་སྟེང་ཁོང་རང་གི་སྤྱན་ཤེལ་དེ་ཕྲེད་ལ་བཞག་འདུག

ཀ༽གོང་གི་རྩོམ་ཐུང་ལ་གཞིགས་ནས་གཤམ་གྱི་སྟོང་ཆ་སྐོང་དགོས། ༼སྐར་༥྾༡=༥༽

1 གོང་གི་དུམ་བུ་འདི་ནི་« »ཅེས་པའི་སློབ་ཚན་ལ་བདམས་ཤིང་། རྩོམ་པ་པོ་ ཡིས་

སྒྲུང་གཏམ་གྱི་རྩོམ་ཐབས་སྤྱད་ནས་བརྩམས་པའི་འཛམ་གླིང་གྲགས་རྩོམ་ཞིག་ཡིན།

2 སྒྲུང་གཏམ་ནི གསར་བཞེངས་བྱ་རྒྱུ་ལྟེ་བར་འཛིན་པའི་རྩོམ་རིག་གི་རྣམ་པ་ཞིག་ཡིན་ཞིང་། སྒྲུང་གཏམ་འདིའི་ནང་མི་སྣ་གཙོ་བོ་གཉིས་ཡོད་པ་ནི་ དང་ ཡིན།

ཁ༽རྟགས་འཁོད་པའི་ཞེ་ཚིག་གིས་བརྗོད་པའི་ཁྲོད་དོན་སྟོན་ཚུལ་མི་འདྲ་བ་བྲིས་དང་། ། ༼སྐར་༤྾༡=༤༽

1 རྒན་ལགས་ཀྱིས་སྐུ་སྟོད་ལྗང་མདོག་དེ་མཆོད་འདུག

2 ཁོང་གསོལ་ཇ་མཆོད་རྒྱུར་མཉེས་པོ་ཡོད།

3 དབུ་ཞྭ་ཟུར་གསུམ་མ་དེ་བཞེས་འདུག

4 གནད་དོན་དེར་དགོངས་པ་ཟབ་མོ་བཞེས།

ག༽གཤམ་གསལ་རྟགས་འཁོད་པའི་ཕྲད་རྣམས་ངོས་འཛིན་དགོས། ། ༼སྐར་༤྾༡=༤༽

མིག་ལམ་དུ་མཐོང་། ( ) རྒན་ལགས་ཀྱིས་གཟབ་མཆོར་སྤྲས། ( )

འཇར་མན་གྱི་སྐད་ཡིག ( ) གདོང་ལས་སྐྱོ་སྣང་གི་རྣམ་འགྱུར་མངོན།( )

ང༽གོང་གི་རྩོམ་ཐུང་ནང་རྟགས་འཁོད་པའི་ཚིག་དུམ་①དང་②སོ་སོས་མི་སྣའི་གང་ཞིག་ཞིབ་འབྲི་བྱས་ཡོད། ༼སྐར་༢༽

ཅ༽རྩོམ་ཐུང་ནང་རྒྱུན་གཏན་དང་མི་འདྲ་བའི་དོན་གསུམ་བཀོད་ཡོད་པ་གང་དག་ཡིན།༼སྐར་༣༽

ཆ༽རྩོམ་ཐུང་ནང་རྒན་ལགས་ཀྱིས་སློབ་ཁྲིད་གནང་སྐབས་གཟབ་མཆོར་དེ་ལྟར་སྤྲས་དགོས་པའི་རྒྱུ་མཚན་གང་ཡིན་ནམ། ༼སྐར་༤༽

ཇ༽“སྡེ་དཔོན་ཟུར་པ་དང་། སྦྲག་པ་རྙིང་པ། དེ་མིན་མི་གཞན་འགའ་ཡང་འདུག་ཅིང་། ཁོང་ཚོའི་གདོང་ལས་སྐྱོ་སྣང་གི་རྣམ་འགྱུར་མངོན་པར་བྱེད“ཅེས་ཁོ་ཚོ་སྐྱོ་སྣང་བྱེད་དགོས་པའི་རྒྱུ་མཚན་གང་ཡིན།

གསུམ་པ། རྩོམ་ཡིག་འབྲི་རྒྱུ། ༼སྐར་༣༥༽

དགེ་བཤེས་པོ་ཏོ་བ་རིན་ཆེན་གསལ་གྱིས་མཛད་པའི་དགེ་རྒན་ལ་གུས་པར་བྱ་བ་དང་བཀའ་དྲིན་རྗེས་སུ་དྲན་པ་ཞེས་པའི་བརྩམས་ཆོས་ནང་ལུས་ངག་ཡིད་གསུམ་གུས་པའི་སྒོ་ནས་དགེ་རྒན་བསྟེན་དགོས་པ་དང་། དེ་ལྟར་བསྟེན་ན་ཡོན་ཏན་ཐམས་ཅད་རང་རྒྱུད་ལ་སྐྱེ་བ་དང་དགེ་རྒན་གྱི་བཀའ་དྲིན་རྗེས་སུ་དྲན་དགོས་པའི་བསླབ་བྱ་གནང་ཡོད། ཁོང་གི་བསླབ་བྱ་དེ་དག་མི་རབས་ནས་མི་རབས་བར་ཚད་ལྡན་གྱི་ཤེས་ལྡན་མི་སྣ་གསོ་སྐྱོང་བྱེད་པའི་ཐབས་ལེགས་པོ་ཞིག་ཡིན་ཞིང་། སློབ་གཉེར་གྱི་ལས་ལ་འཇུག་པ་པོ་ལ་ལམ་སྟོན་གྱི་སྒྲོན་མེ་ཞིག་ཀྱང་ཡིན། དེར་བརྟེན་དམའ་རིམ་སློབ་གྲྭ་ཐོནལ་ཉེ་བའི་དུས་འདིར་འདས་ཟིན་པའི་མི་ཚེའི་དུས་ཚོད་ནང་མ་རིག་མུན་པ་སེལ་བའི་དགེ་བའི་བཤེས་གཉེན་གྱི་བཀའ་དྲིན་བརྗོད་གཞིར་བྱས་ནས་བདག་གི་དགེ་རྒན་ཞེས་པའམ་ཡང་ན་དུས་རབས་བཟང་བའི་དེང་གི་སྤྱི་ཚོགས་འདིར་མི་ཚང་མར་སློབ་སྦྱོང་བྱེད་རྒྱུའི་གོ་སྐབས་བཟང་པོ་ཞིག་ལྡན་ཡོད་པས། ང་ཚོས་དགེ་བའི་བཤེས་གཉེན་ལེགས་པར་བསྟེན་ཐུབ་ན་མ་འོངས་ལམ་བུ་ནི་དེ་བས་ཀྱང་འོད་ཟེར་སྟོང་ལྡན་ཞིག་ཡིན་སྲིད། དེས་ན། ཁྱེད་ཀྱིས་ཕུགས་འདུན་ཞེས་པའི་ཁ་བྱང་གང་རུང་གཅིག་འདེམས་ནས་ཇི་བཞིན་བརྗོད་པའི་རྩོམ་ཞིག་འབྲི་དགོས།

རྩོམ་འབྲིའི་རེ་འདུན།

ཀ༽མི་མིང་དང་ས་མིང་འབྲི་དགོས་ཚེ་མཚོན་རྟགས་༞ཡིས་ཚབ་མཚོན་བྱེད་དགོས།

ཁ༽ནང་དོན་ཁ་གསལ་ཞིང་གོ་རིམ་ལྡན་པ།

ག༽ཕྲད་དང་དག་ནོར་ཉུང་བ་ཞིག་དགོས།

ང༽ཁམས་གཙང་ཞིང་ཡིག་གཟུགས་ལེགས་པོ་དགོས།